b'\n_START_ARTICLE_\nG\xc3\xa5selever\n_START_PARAGRAPH_\nG\xc3\xa5selever, eller foie gras (fransk: fet lever), er en delikatesse verden rundt. Denne fete leveren stekes gjerne i panne, eller man lager terriner eller pateer av den. Tilbeh\xc3\xb8r som stjerneanis, cognac, eple og karamell g\xc3\xa5r godt til leveren. Andelever er tilsvarende, men smaker av and. Begge disse blir stort sett importert fra Frankrike, men ogs\xc3\xa5 noe fra Ungarn.\n_START_SECTION_\nProduksjon\n_START_PARAGRAPH_\nDet er vanlig \xc3\xa5 tvangsf\xc3\xb4re gjess for \xc3\xa5 f\xc3\xa5 ekstra stor og fet lever. Metoden brukes ogs\xc3\xa5 for \xc3\xa5 fremstille g\xc3\xa5seleverpostei (Pat\xc3\xa9 de Foie Gras) som gjerne blir smakstilsatt med tr\xc3\xb8ffel. F\xc3\xb4ringsm\xc3\xa5ten har vakt stor motstand. Fuglene tvangsf\xc3\xb4res med en metode som p\xc3\xa5 fransk heter \xc2\xabgavage\xc2\xbb. Det betyr at et langt r\xc3\xb8r blir presset ned i fuglenes spiser\xc3\xb8r og deretter pumpes magen full av en fett- og karbohydratrik matblanding. Dette gjentas to til tre ganger daglig i ca. en m\xc3\xa5ned f\xc3\xb8r fuglene slaktes. De unaturlige store mengdene med mat fuglene daglig tvinges i gj\xc3\xb8r at store mengder fett lagres i leveren. Dette er egentlig  en naturlig mekanisme som kalles \xc2\xabhepatisk steatos\xc2\xbb og som gj\xc3\xb8r at trekkfugler kan lagre store mengder fett f\xc3\xb8r de trekker til sitt sommer- eller vinterhabitat. I naturen kan leveren \xc3\xb8ke til over dobbelt av normal st\xc3\xb8rrelse, men ved tvansf\xc3\xb4ring kan leveren bli \xc3\xb8kt til 10 ganger sin opprinnelige st\xc3\xb8rrelse. \xc2\xabGavage\xc2\xbb er forbudt i flere land, blant annet Norge. Til tross for et forbud mot produksjon er det tillatt \xc3\xa5 importere og selge g\xc3\xa5selever her i landet. Flere norske butikkjeder har valgt \xc3\xa5 ta produktet ut av sitt varesortiment av hensyn til dyrevelferd.\n_START_SECTION_\nTilberedelse\n_START_PARAGRAPH_\nDen enkleste m\xc3\xa5ten \xc3\xa5 tilberede g\xc3\xa5selever p\xc3\xa5 er \xc3\xa5 skj\xc3\xa6re den i ca. 1 cm tykke skiver. Man varmer en stekepanne, og uten fett i pannen legger man skivene i. (Fett brukes ikke, da leveren er fet i utgangspunktet). Man lar den steke i ca. 1 min, har p\xc3\xa5 salt og grovkvernet pepper, og snur den. Man krydrer s\xc3\xa5 med salt og pepper. Legges opp p\xc3\xa5 tallerkenen, og man kan ha eplesyltet\xc3\xb8y og portvin ved siden av. Hjemmebakt br\xc3\xb8d smaker ogs\xc3\xa5 godt til.'